Fra mandag er norske banker pålagt å stanse penge­overføringer mellom utenlandske spillselskaper og norske kunder.

pengespill

Utenlandske spillselskaper er en torn i øyet på norske myndigheter. Omsetningen til selskaper som Betsson, Unibet og Comeon var i 2015 på 1,5 milliarder kroner i det norske markedet, og det øker fra år til år.

Mens selskapene hevder at EØS-avtalens prinsipp om fri flyt av varer og tjenester gir dem rett til å tilby onlinespill også til norske kunder, mener Lotteritilsynet at virksomheten er i strid med det norske spillmonopolet.

Nå gjør Lotteritilsynet et nytt forsøk på å beskytte nordmenn mot spillavhengighet. 29. mars sendte tilsynet ut et vedtak til alle norske banker, med pålegg om å stanse transaksjoner mellom utenlandske spillselskap og deres norske kunder. Vedtaket er hjemlet i lotterilovens bestemmelse om at det ikke er tillatt å formidle innsats og gevinst til pengespill som ikke har tillatelse i Norge.

Vedtaket skal iverksettes fra førstkommende mandag, og ingen norske banker eller finansinstitusjoner har hittil motsatt seg pålegget.

– Dette vedtaket inngår i et langsiktig arbeid hvor vi tar i bruk de mulighetene vi har i regelverket til å stanse ulovlige pengespill, sier avdelingsdirektør Linda Vøllestad Westbye i Lotteri- og stiftelses­tilsynet.

Offensiv mot spillselskaper: • Fra mandag 24. april pålegger Lotteritilsynet norske banker å stanse overføringer mellom utenlandske spill­selskaper og norske kunder. • Det er forbudt for norske banker å formidle penger til utenlandske pengespillaktører, men spillselskapene omgår forbudet ved å bruke selskaper for betalingsformidling. • Sju kontoer rammes av vedtaket. De tilhører betalingsformidlingsselskapene Worldpay, Earthport, Trustly, Inpay og Entercash, og spillselskapene Staycool og Mangas Gaming.

Blokkerer sju kontonumre

For å omgå det norske forbudet, har utenlandske spill­aktører lenge benyttet selskaper som tilbyr betalingsformidling. Dette har vært kjent for Lotteritilsynet, men denne gangen har tilsynet testet spillene selv for å komme til bunns i hvordan transaksjonene foregår. I alt sju selskaper er identifisert, med tilhold i land som Polen, Finland, Nederland og Danmark.

Fem av disse er selskaper for betalingsformidling, to er spillselskaper. Normalt vil transaksjoner av spillepenger bli oppdaget av bankene, fordi de skal være merket med en egen varekode. Selskaper for betalingsformidling benytter imidlertid varekoder for andre typer tjenester, og går dermed under radaren for bankene. Fra mandag er bankene likevel pålagt å blokkere pengeoverføringer til de sju kontonumrene som Lotteritilsynet har oppgitt i vedtaket.

– Vårt samfunnsoppdrag er å beskytte nordmenn mot negative konsekvenser av pengespill. Den type onlinespill som disse selskapene tilbyr er veldig avhengighetsskapende, ikke minst fordi en eventuell gevinst utbetales nesten umiddelbart og at betalingen går via kredittkort, sier Westbye.

Må ordne opp selv

I utgangspunktet er det bare Norsk Tipping som har lov til å tilby og markedsføre pengespill i Norge. Unntaket er lotterier og liknende, som blant annet veldedige organisasjoner kan søke om lisens for å drive, begrenset til 300 millioner kroner i årlig omsetning.

Ingen av de utenlandske spillselskapene har slik lisens. Dermed mener Lotteritilsynet at det er i sin fulle rett til å stanse pengetransaksjonene.

Med mindre spillselskapene finner alternative løsninger innen mandag, kan norske spillere risikere at innsatsen de har stående på spillkontoene sine ikke kan bli tilbakebetalt på ordinært vis.

Lotteritilsynet avviser at det har et ansvar for å sørge for at pengene ikke går tapt, hvis det viser seg at vedtaket få ønsket effekt.

– I så fall må de ta kontakt med spillselskapet sitt direkte for å ordne med utbetaling på annen måte enn via disse kontoene. Dette er noe norske myndigheter ikke kan hjelpe til med. Disse selskapene er fullstendig klar over regelverket og at en slik situasjon kan oppstå, sier Westbye.

Vil fortsette å sende pålegg

Lotteritilsynet har forsøkt å samarbeide med bankene for å stanse slike transaksjoner tidligere. Denne gangen har tilsynet imidlertid gått grundigere til verks og håper derfor at det blir mer effektivt.

– Er det ikke veldig enkelt for spillselskapene å omgå dette vedtaket ved å finne andre selskaper for betalingsformidling enn de tilsynet har avslørt?

– Jo, og vi regner også med at de vil forsøke å finne andre løsninger. Men vi fortsetter vårt arbeid for å stanse denne typen transaksjoner og kommer til å sende flere pålegg etter hvert som nye formidlingsselskap dukker opp, sier Westbye.

I brevet fra Lotteritilsynet til bankene går det fram at det ikke finnes et system som automatisk fanger opp navn på selskaper som formidler penger til utenlandske spillselskaper. Lotteritilsynet ønsker ikke å oppgi hvilke spillselskaper som benytter formidlingsselskaper for pengetransaksjoner.

– Det spiller ingen rolle hva disse spillselskapene heter eller hvor mange de er. Alle som benytter slik betalingsformidling i utlandet bryter norsk lov, sier Westbye.

I løpet av fjoråret ble det formidlet til sammen 2,2 milliarder kroner gjennom de sju kontoene. Bare i løpet av de to første månedene i år var beløpet 500 millioner kroner, fordelt på 90.000 transaksjoner til norske kunder.

Beløpet er langt høyere enn det tidligere beregninger skulle tilsi.

– Vi vet det er pengespilltransaksjoner på disse kontoene og undersøker nærmere om det er andre typer transaksjoner enn pengespill, sier Westbye.

Lotteritilsynet mener imidlertid det er svært lite sannsynlig at kontoene blir brukt til andre transaksjoner enn ulovlige pengespill.

Har et godt samarbeid

Tom Staavi, informasjons­direktør i finansnæringens hovedorganisasjon Finans Norge, sier at bankene er klare for å oppfylle Lotteritilsynets vedtak fra mandag. Kontonumrene de har fått tilsendt av tilsynet legges inn i bankenes systemer, og alle betalinger fra og til disse blir stanset automatisk.

– Vi har et godt samarbeid med Lotteritilsynet og følger lojalt opp det de ber oss om å stoppe, sier Staavi.

Han tror at spillselskaper i mange tilfeller omgår forbudet om betalingsformidling gjennom å bruke formidlere som også har andre kunder.

– Flere betalingsformidlingsaktører opererer med helt legitim business i Norge, samtidig som de overfører penger til spillaktører. Hvis man skal stoppe aktørene fra dét, må man gå ned på hver enkelt transaksjon, sier han.

kultur@klassekampen.no